“เชิดศักดิ์” ลั่น TFG โตด้วยกลยุทธ์ “MV3”
“เชิดศักดิ์” ลั่น TFG โตด้วยกลยุทธ์ “MV3”
27 ก.พ. 2560

“เชิดศักดิ์ กู้เกียรตินันท์” ลั่น TFG สามารถเติบโตได้ด้วยการใช้เทคนิคกลยุทธ์ “MV3” เน้นบริหารมาจิ้น-เพิ่มช่องทางจำหน่ายเร่งขยายการลงทุน
นายเชิดศักดิ์ กู้เกียรตินันท์ ประธานเจ้าหน้าที่ปฏิบัติการบริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงการเติบโตของบริษัทด้วยการใช้หลักกลยุทธ์ “MV3” ว่า กลยุทธ์ MV3 นั้นมาจาก M คือ Margin โดยบริษัทต้องบริหารมาร์จิ้นให้ดีขึ้น เช่น การเพิ่มช่องทางการจำหน่าย การลดต้นทุน รวมทั้งการเลือกตลาดเพื่อขยายการลงทุน
ส่วน V มีทั้งหมด 3 ตัว โดย V ตัวที่ 1 คือ volume หรือปริมาณการผลิต ซึ่งการเพิ่มกำไรนั้นไม่จำเป็นต้องเพิ่มมาร์จิ้นเพียงอย่างเดียว แม้กำไรจะน้อยแต่วอลุ่มสูงก็สามารถทำธุรกิจได้ ส่วน V ตัวที่ 2 คือ Velocity หรือความรวดเร็วในการทำงาน ซึ่งกลยุทธ์ในส่วนนี้บริษัทจะใช้ในสายงานโรงงานและสายฟาร์มผลิตลูกไก่โดยเฉพาะ โดยผลผลิตจะต้องดีขึ้นภายในกำหนดระยะเวลาและต้นทุนเท่าเดิม ทั้งนี้หากผลผลิตเยอะขึ้นต้นทุนก็จะต่ำลง
สำหรับ V ตัวที่ 3 คือ Value ถือว่าเป็นวิธีที่ยากที่สุด เนื่องจากธุรกิจของบริษัทนั้นคนทั่วไปมักจะมองว่า ไม่ว่าสินค้าตัวไหนก็คล้ายๆ กันไปหมดจะแยกไม่ออกว่า เนื้อไก่หรือสุกรนั้นมีความแตกต่างกันอย่างไร ซึ่งในความเป็นจริงความชำนาญเฉพาะด้านนั้นมีความแตกต่างกัน ทั้งนี้บริษัทได้รับการยอมรับในหน้าตลาดสดว่า ผลิตภัณฑ์จากไก่ของบริษัทนั้นมีความสดใหม่ที่สุด อย่างไรก็ตาม ในปีที่แล้วบริษัทถือว่าประสบผลสำเร็จในกลยุทธ์นี้ หลังเปิดสาขาเพิ่มกว่า 40 สาขา
โดยกลยุทธ์ดังกล่าวก็จะนำมาใช้สำหรับการดำเนินงานในปีนี้ เนื่องจากว่าบริษัทสามารถเพิ่ม Value ได้โดยไม่ต้องใช้การลงทุนสูง หรือการเพิ่ม volume บริษัทก็สามารถใช้พาร์ทเนอร์เข้ามาช่วยได้ และหากบริษัทสามารถควบคุมปลายทางการขายได้ก็จะสามารถช่วยเพิ่ม volume ได้เช่นกัน